Nõukogu otsus,

29. juuni 2000,

millega asutatakse sotsiaalkaitsekomitee

(2000/436/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 202,

ning arvestades järgmist:

(1) 14. juuli 1999. aasta teatises "Kooskõlastatud strateegia sotsiaalkaitse ajakohastamiseks" soovitas komisjon tõhustada koostööd sotsiaalkaitse valdkonnas muu hulgas moodustades kõrgete ametnike töörühma.

(2) 16. veebruari 2000. aasta resolutsioonis, mis käsitles komisjoni teatist sotsiaalkaitse ajakohastamise kooskõlastatud strateegiat, suhtus Euroopa Parlament soosivalt komisjoni teatisesse ja nimetatud töörühma loomisesse.

(3) Oma 17. detsembri 1999. aasta järeldustes sotsiaalkaitse ajakohastamiseks ja parandamiseks tehtava koostöö kohta [1] rõhutas nõukogu, et sotsiaalkaitse ajakohastamisel on vaja teha koostööd, mis põhineb struktuurilisel ja pideval dialoogil ning teabe, kogemuste ja heade tavade kontrollimisel ja vahetamisel.

(4) Samades järeldustes nõukogu:

- toetas komisjoni soovitust luua selle tegevuse rakendamiseks hõlpsam koostöömehhanism, mille valmistab ette kõrgete ametnike töörühm,

- rõhutas, et selline koostöö peaks hõlmama kõiki sotsiaalkaitse vorme ja aitama vajaduse korral liikmesriikidel parandada ja tugevdada oma sotsiaalkaitsesüsteeme vastavalt nende riiklikele prioriteetidele ning tuletas meelde liikmesriikide pädevust sotsiaalkaitse korraldamisel ja rahastamisel,

- pidas eriti tähtsaks, et selline uus koostöö sotsiaalkaitse parandamisel ja ajakohastamisel toimuks kooskõlastatud tegevuse vormis paralleelselt ja koostoimes Euroopa tööhõivestrateegia ning makromajandusliku dialoogiga,

- kiitis heaks komisjoni püstitatud neli üldeesmärki, mis on: muuta töö tasuvaks ja tagada kindel sissetulek, muuta pensionid kindlaks ja pensionisüsteemid püsivaks, edendada sotsiaalset hõlvamist ja tagada kvaliteetne ja püsiv tervishoid; ning tunnistas, et rahastamisseisukohad on kõikide eesmärkide puhul ühesugused,

- rõhutas, et naiste ja meeste võrdõiguslikkust tuleb süvalaiendada kõikides toimingutes, mis on suunatud nende nelja eesmärgi saavutamisele, ja

- rõhutas tööturu osapoolte rolli sotsiaalkaitse protsessi ajakohastamisel.

(5) Euroopa Ülemkogu 23. ja 24. märtsi 2000. aasta Lissaboni istungi eesistuja järeldustes tunnistati sotsiaalkaitse tähtsust Euroopas aktiivse ja dünaamilise heaoluriigi kujundamisel ja ajakohastamisel ning kutsuti nõukogu tugevdama liikmesriikidevahelist koostööd vahetades kogemusi ja häid tavasid edasiarendatud teabevõrkude kaudu, mis on selle valdkonna põhivahenditeks.

(6) Selle koostöö toetamiseks määras Lissaboni Euroopa Ülemkogu kõrgete ametnike töörühmale konkreetsed ülesanded, mille prioriteetideks on eelkõige:

- koostada pikaajalisest seisukohast lähtuvalt sotsiaalkaitse edasist arengut käsitlev uurimus, milles pööratakse erilist tähelepanu pensionisüsteemide jätkusuutlikkusele, ning

- osaleda asjakohaste sihtide seadmises ja indikaatorite määramises, et toetada püüdlusi, mida liikmesriigid ja Euroopa Liit rakendavad sotsiaalse hõlvamise edendamiseks.

(7) Tööd, mida on juba alustanud eespool nimetatud nõukogu järelduste kohaselt asutatud kõrgete ametnike töörühm, on vaja jätkata selliselt, et nimetatud töörühm asendatakse nõuandekomiteega vastavalt käesolevale otsusele,

ON VASTU VÕTNUD JÄRGMISE OTSUSE:

Artikkel 1

1. Käesolevaga asutatakse nõuandev sotsiaalkaitsekomitee (edaspidi "komitee"), et edendada liikmesriikidevahelist koostööd sotsiaalkaitsepoliitika valdkonnas kooskõlas asutamislepinguga ja võttes arvesse ühenduse asutuste ja organite volitusi.

2. Komitee ülesanded on:

- jälgida sotsiaalkaitsepoliitika arengut liikmesriikides ja ühenduses,

- hõlbustada liikmesriikide omavahelist ning liikmesriikide ja komisjoni vahelist teabe-, kogemuste- ja heade tavade vahetust,

- ilma et see piiraks asutamislepingu artikli 207 kohaldamist, koostada nõukogule esitatav aastaaruanne sotsiaalkaitse kohta, milles käsitletakse nõukogu seatud eesmärkide saavutamise suunas toimunud arenguid.

Komitee võib koostada muid ettekandeid, sõnastada arvamusi või teha muud tööd oma pädevuse piires nõukogu või komisjoni taotlusel või omal algatusel.

3. Komitee teeb vajaduse korral koostööd muude asjaomaste organite ja komiteedega, kes tegelevad sotsiaal- ja majanduspoliitika küsimustega, näiteks tööhõivekomitee ja majanduspoliitika komiteega.

4. Oma ülesandeid täites loob komitee kohased kontaktid tööturu osapooltega.

Artikkel 2

1. Komiteesse kuulub igast liikmesriigist kaks liikmesriigi nimetatud esindajat ning kaks komisjoni esindajat. Esindajaid võivad abistada kaks asendusliiget.

2. Komitee võib kasutada väliseksperte, kui see on päevakorras olevate küsimuste lahendamiseks vajalik.

Artikkel 3

1. Komitee valib oma esimehe liikmesriikide esindajate hulgast kaheaastaseks ametiajaks, mida ei saa pikendada.

2. Esimeest abistavad neli aseesimeest, kellest kaks valib komitee oma liikmete hulgast kaheaastaseks ametiajaks. Kolmas aseesimees on nõukogus eesistujaks oleva liikmesriigi esindaja ja neljas järgmise eesistujariigi esindaja.

3. Komisjon pakub komiteele analüütilist ja organisatsioonilist tuge. Ta määrab oma töötajate hulgast sekretäri, kes lähtub komiteed tema ülesannete täitmisel abistades komitee juhistest. Koosolekute korraldamisel teeb komisjon koostööd nõukogu peasekretariaadiga.

4. Komitee kehtestab ise oma töökorra.

5. Komitee koosolekud kutsub kokku komitee esimees kas omal algatusel või vähemalt poolte komiteeliikmete taotlusel.

Artikkel 4

Komitee võib konkreetsete küsimuste käsitlemise usaldada asendusliikmetele või moodustada selleks töörühmi. Sellistel juhtudel juhib tööd komitee määratud komitee liige, asendusliige või komisjoni ametnik. Töörühmad võivad kasutada ekspertide abi.

Artikkel 5

Kõrgete ametnike ajutine töörühm, mis moodustati nõukogu 17. detsembri 1999. aasta järelduste kohaselt, lõpetab tegevuse päeval, mil toimub käesoleva otsuse kohaselt asutatud komitee esimene koosolek. Komitee esimene koosolek toimub hiljemalt kuus kuud pärast käesoleva otsuse vastuvõtmist.

Luxembourg, 29. juuni 2000

Nõukogu nimel

eesistuja

M. Arcanjo

[1] EÜT C 8, 12.1.2000, lk 7.

--------------------------------------------------